**Orgoliu**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Înstrăinaţi de gânduri de prisos,

De îndoieli născute dintr-o teamă

Ce poartă-n ea trecutul ca o dramă

Nehotărâţi, zburăm privind în jos.

Ne mai minţim c-un zâmbet studiat,

Considerăm tăcerea drept orgoliu,

Mâhniţi, iubirea o-mbrăcăm în doliu

Şi sub povara ei păşim încovoiat.

Ne risipim nocturn printre cuvinte,

Mai înviem un sentiment crucificat

Pe rana sângerie a visului repudiat

De dorul nimicit cu false legăminte.

Ne agăţăm simplist de contradicţii

Negând vulcanul ce pulsează-n noi

Minţindu-ne că-i pace-n plin război

Din care numai noi suntem răniţii.

Gonim în mod firesc spre alte porţi

Pierzându-ne pe-alei cu foşnet ud,

Căluş punând iubirii care ţipă crud

Că ne iubim prea viu pentru-a fi morţi!